Uitdrukkings wat ‘sand’ bevatArgieffoto (Foto: condesign, Pixabay) Taaltoffie ondersoek ŉ paar uitdrukkings in Afrikaans wat die woord “sand” bevat. Uitdrukking: Op sand bou Betekenis: Op ŉ slegte fondament bou Waar kom dit vandaan? Ontleen aan die Bybel: Matt. 7:26 Uitdrukking: In die sand/stof byt Betekenis: Op die slagveld sneuwel Waar kom dit vandaan? Ontleen aan die toernooigevegte van ouds: die strydperk is met sand bedek en as die ridder afval, het hy in die sand gebyt Uitdrukking: Soos droë sand aan mekaar hang Betekenis: Nie samehang hê nie Uitdrukking: Gooi sand! Betekenis: Stadiger! Waar kom dit vandaan? Dit stam uit die dae toe stoomlokomotiewe gerem is deur sand direk voor die wiele op die treinspore te laat val sodat die wiele vastrapplek kon hê. Intussen is die idioom aan die verdwyn, saam met die kennis van dié gebruik van sand Uitdrukking: Ontelbaar soos die sand van die see Betekenis: Besonder baie Uitdrukking: Iemand sand in die oë skop/strooi/gooi Betekenis: Iemand bedreig/mislei Waar kom dit vandaan? Met sand in die oë kan iemand nie sien wat met hom gebeur nie Uitdrukking: Skuld soos sand hê Betekenis: Baie skuld hê Uitdrukking: Sand vreet Betekenis: Van ŉ perd/fiets/ens. afval